Ich, Hans Kilcher von Vilingen, bekenn offenlich mitt disem brieff, das ich uff mentag nach sant Andres tag, des heligē zwoͤlff
botten, nach Cristi gepùrt gezalt viertzechenhundertviertzigundsiben jar, ze Vilingen in dem dorff ✳ mitt offem, vˀbannē gericht
offenlich zegericht gesessen bin ✳ von bevelhens wegē der bescheidnē Nickli Entlibuͦchs, vogt ze Schenkembˀg, der zegegē wasz,
und kament daselbs fur mich und offen, vˀbannē gericht, vˀfursprechet, als recht ist, ✳ die erbern Hans Laͤder, in knecht wise und an statt
der erwirdigen, minˀ liebē frowē, ✳ frow Ursullen von Mùlinen, klosterfrowē und der zit pflegerin des jartzitampts ze Kùngsfeld₎,
uff ein sit, ✳ und uff die andnˀ sit Heini Lener von Vilingē. und offnet der jetzgeñt Heini Lener durch sinē fùrsprechen, ✳ wie das er
von der genemptē minˀ frowē von Mùlinen in sin und siner erbē kuntlichen nutz acht Rinsch guldin bar ingenomē, und hett darub̄
fùr sich und sin erben eins stêtē, vesten und ewigē kouffs vˀkoufft und zekouffen geben ✳ der genemptē minˀ frowē von Mùlinē zuͦ hand₎
des jartzitampts ein halben mùtt kernē gelts jerlichs und ewiges zinses, ✳ den si dem selben jartzitampt und sinē pflegˀn hinfùr
alle jar je uff sant Martins tag zuͦ rechtē, ewigē zinsz und nach zinsz recht, sitt und gewonheit ✳ geng und geb weren, antwurten un̄
geben soͤllent und wellent, uff von und ab sinē dem hindˀn wingarten, gelegen ze Vilingē an Sleypffen an Werna Kilchers wingarten, stost hin uff an Heini Huͦbers und hinab an Hans Meͣnis wingarten, ist bi einˀ halben juchharten und eigen und sussz unbekùmbˀt,
den er ouch dem jartzitampt und sinē pflegˀn hierub̄ mitt aller rechtūg und zuͤgehoͤrd fùr sich, sin erben und nachkomē zuͦ rechtē,
werenden underpfand ✳ und nach pfands und zinsz recht, sitt und gewonheit ✳ aͧn alles abniessen ingebē und vˀsetzt hab. ✳ und uff die
offnūg und vˀgicht stuͤnd ouch der selb Heini Lener mitt sinem fùrsprechen in offem, vˀbannē gericht, ✳ vollvˀtiget, vollfuͦrt und
bestêt den kouff in der maͧsz, als vorstaͧt, ✳ und gab und bracht den ✳ an und durch min, des obgeñ richters, hand in und zuͦ handen Hansen
Laͤders, an statt und zuͦ handen des jartzitampts und siner pfleger, gegenwirtig und kùnfftig, damitt zetuͦnd und lassent als mitt irm
eignē unbekùmberten guͤt. ✳ er gelopt ouch daruff, inen des kouffs in dˀ masz, als vor stat, nach recht wer ze sind und inen des guͦt, sichˀ
werschafft zetuͦnd, wo, wen̄ un̄ wie dik si des notdurfftig sind odˀ werdent, ✳ ouch widˀ disen ewigē kouff, disz vˀtigung noch dhein vor noch
nach gemeldet ding noch geding niemˀ zekoment, zeredent noch zetuͦnd in dhein wise, ✳ sunder das alles war, stêt und vest zehaltend,
und verzech sich ouch darùber, alles fùr sich, sin erbē un̄ nachkomē, ✳ mitt namē alles des, so si hiewidˀ dheins wegs geschirmē, behelffen
sin, ✳ si fùrziechen odˀ geniessen moͤchtē ùberal in dhein wise, ✳ und beschach disz alles ingericht mitt urteil und recht, mitt uffgebē, vˀzichē
und inantwurtē, mitt aller sicherheit und gewarsami, wortē, werken, wisen, geberden und allem dem, so darzuͤ gehoͤrent ✳ oder notdurftig
wasz und als das nū un̄ ewklich krafft, macht und hantveste habē und stêt beliben sol und mag anͧ alles widertriben, alles nach recht, sitt
und gewonheit des ampts uff Boͤtzberg ungevarlich. ✳ und sind hiebi ingericht gewesen un̄ des gezùgen die erbˀn Lùti Gigˀ, Ruͤtschman
Wˀna, Lùti Fùrst, Hans Stamppffer von Vilingen, Cuͤntz Bercht von Remīgen, Hans Birkinger von Stilli, Toman Akermā von Rinikon
und ander. und des alles ze warē, vestē und ewigē urkùnd haͧt der obgen̄t min herˀ, der vogt Nickli Entlibuͤch, sin insigel vō ir un̄ minˀ
bett wegē, im̄ und sinē erbē aͧn schaden, offenlich gehenkt an disen brieff, der dem vilgen̄ Hansen Leͣder, an statt, als vor staͧt, nach siner
muͦtūg mitt urteil und recht also zegeben erteilt ist, des tags und jars, als vorstat.